NARIADENIE KOMISIE (ES) č. 707/2009
z 5. augusta 2009,
ktorým sa mení a dopĺňa nariadenie Európskeho parlamentu a Rady (ES) č. 184/2005 o štatistike Spoločenstva v oblasti platobnej bilancie, medzinárodného obchodu so službami a priamych zahraničných investícií, pokiaľ ide o aktualizáciu požiadaviek na údaje
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 184/2005 z 12. januára 2005 o štatistike Spoločenstva v oblasti platobnej bilancie, medzinárodného obchodu so službami a priamych zahraničných investícií (1), a najmä na jeho článok 10,
keďže:
(1)
Nariadením (ES) č. 184/2005 sa stanovuje spoločný rámec pre systematickú tvorbu štatistiky Spoločenstva v oblasti platobnej bilancie, medzinárodného obchodu so službami a priamych zahraničných investícií.
(2)
V dôsledku hospodárskeho a technického vývoja v oblasti platobnej bilancie je potrebné pravidelne aktualizovať požiadavky na údaje a upravovať úroveň členenia stanovenú v nariadení (ES) č. 184/2005.
(3)
V dôsledku prijatia nariadenia Európskeho parlamentu a Rady (ES) č. 1161/2005 zo 6. júla 2005 o zostavovaní štvrťročných nefinančných účtov podľa inštitucionálneho sektora (2) vznikla potreba zostavovania doplňujúcej štatistiky v oblasti platobnej bilancie.
(4)
V záujme zlepšenia presnosti súhrnov za výnosy a bežný účet na úrovni Spoločenstva, zabezpečenia konzistentnosti metódy agregácie v prípade investičných príjmov z portfóliových investícií (bežný účet) a v prípade tokov portfóliových investícií (finančný účet) a zaistenia konzistentnosti výpočtov Európskej komisie (Eurostatu) a výpočtov Európskej centrálnej banky (ECB) je potrebné vykonať určité zmeny a doplnenia požiadaviek na údaje uvedených v tabuľke 1 „Euro ukazovatele platobnej bilancie“ a tabuľke 2 „Štvrťročná štatistika platobnej bilancie“ prílohy I k nariadeniu (ES) č. 184/2005.
(5)
V dôsledku pristúpenia Bulharska a Rumunska k Európskej únii a prijatia eura v Slovinsku, na Cypre, Malte a na Slovensku je potrebné vykonať zodpovedajúce zmeny v tabuľke 6 „Úrovne zemepisného členenia“ prílohy I k nariadeniu (ES) č. 184/2005.
(6)
Po prijatí nariadenia Európskeho parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (3), je potrebné upraviť úrovne členenia podľa činnosti v tabuľke 7 „Úrovne členenia podľa činnosti“ prílohy I k nariadeniu (ES) č. 184/2005.
(7)
Opatrenia ustanovené v tomto nariadení sú v súlade so stanoviskom Výboru pre platobnú bilanciu, ktorý bol zriadený nariadením (ES) č. 184/2005,
PRIJALA TOTO NARIADENIE:
Článok 1
Príloha I k nariadeniu (ES) č. 184/2005 sa mení a dopĺňa tak, ako je stanovené v prílohe k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. augusta 2009